คนไทยหมดแรงเที่ยวยอดหดเหลือ20%
สทน.แนะ ททท.จัดทัวร์ไหว้พระ 5 เส้นทางน้ำ รับขวัญปีใหม่ หลังคนไทยหมดแรงเที่ยว ด้านพืชสวนโลกส่อกร่อย
7 ธ.ค. 2554

สทน.แนะ ททท.จัดทัวร์ไหว้พระ 5 เส้นทางน้ำ รับขวัญปีใหม่ หลังคนไทยหมดแรงเที่ยว ด้านพืชสวนโลกส่อกร่อย 
น.ส.มัยรัตน์ พีระญาณ์โกเศส นายกสมาคมธุรกิจท่องเที่ยวภายในประเทศ (สทน.) เปิดเผยว่า สทน. ได้เสนอให้การท่องเที่ยวแห่งประเทศไทย (ททท.) วางแผนร่วมมือกับบริษัททัวร์จัดแพ็กเกจทัวร์ไหว้พระ 5 เส้นทางภาคกลางที่ประสบภัยน้ำท่วม ได้แก่ จ.พระนคร ศรีอยุธยา อ่างทอง สิงห์บุรี ชัยนาท และลพบุรี เพื่อกระตุ้นให้เกิดการเดินทางท่องเที่ยว ช่วงเทศกาลขึ้นปีใหม่ โดยแพ็กเกจดังกล่าวต้องเน้นการสื่อสารในวงกว้าง ในการสร้างกระแสให้เกิดการเดินทาง
ทั้งนี้ ต้องยอมรับคนไทยยังไม่มีอารมณ์เดินทางท่องเที่ยวในช่วงนี้ เนื่องจากสถานการณ์น้ำท่วมเพิ่งคลี่คลาย ส่งผลให้วันหยุดยาวช่วงวันที่ 5 ธ.ค.ที่ผ่านมา และวันรัฐธรรมนูญที่จะถึงนี้ ยอดการเดินทางน้อยมาก ซึ่งคาดว่าตลอดเดือน ธ.ค.นี้ คนไทยจะเดินทางท่องเที่ยวเหลือเพียง 15-20% เทียบกับเดือนเดียวกันของปีก่อน 75-80% โดย ททท.ควรจะเร่งโปรโมตท่องเที่ยวผ่านสื่อทีวี ในช่วงปลายเดือนนี้ 
“น้ำท่วมมีความรุนแรงและผลกระทบค่อนข้างมากเพราะกลุ่มกำลังซื้อต่างได้รับผลกระทบ ทำให้การเดินทางช่วงนี้หยุดชะงัก การสื่อสารต่างๆจึงไม่เกิดขึ้น แต่มองว่าช่วงปลายเดือนนี้ ททท.ควรเร่งการโฆษณาประชาสัมพันธ์สื่อสารสร้างความรู้สึกให้คนไทยอยากเดินทางเที่ยวผ่านสื่อทีวี เพื่อให้เห็นภาพว่าเส้นทางอื่นๆสามารถเที่ยวได้ตามกปกติ” น.ส.มัยรัตน์ กล่าว
ด้านนายกนก สุวรรณวิสูตร์ ประธานที่ปรึกษาสมาคมโรงแรมไทย (ทีเอชเอ) ภาคเหนือ เปิดเผยว่า กระแสการเดินทางท่องเที่ยวเพื่อเข้าชมงานมหกรรมพืชสวนโลกเฉลิมพระเกียรติ ราชพฤกษ์ 2554 ซึ่งจะเริ่มเปิดงานในวันที่ 14 ธ.ค.นี้ ยังไม่คึกคักมากนัก วัดได้จากยอดการจองที่พักยังไม่กระเตื้อง โดยมองว่าการจัดงานในครั้งนี้รัฐบาลไม่มีการโฆษณาประชาสัมพันธ์ที่ดี รวมถึงไม่ได้ขอความร่วมมือจากหน่วยงานท้องถิ่นให้ร่วมการเดินทางมาท่องเที่ยวงานเหมือนการจัดงานครั้งแรก เมื่อปี 2549 การเดินทางจึงแผ่วลงอย่างเห็นได้ชัด
ทั้งนี้ ผู้ประกอบการไม่สามารถประเมินได้ว่าคนไทยจะเดินทางมากน้อยเพียงใด เนื่องจากพฤติกรรมการเดินทางของคนไทยวางแผนไม่เกิน 1 สัปดาห์ ผู้ประกอบการโรงแรมส่วนใหญ่จึงจัดรายการส่งเสริมการขายห้องพักลดราคาเฉลี่ย 30-50% เพื่อจูงใจการเดินทาง